§ 5. Epidemikommissionen kan påbyde, at enhver, der lider af en alment farlig sygdom, eller som må antages at være smittet med en sådan, skal lade sig undersøge af en læge, og at vedkommende om nødvendigt skal lade sig indlægge til observation på et sygehus.

§5 i epidemiloven siger, at hvis det antages, at du er smittet, så SKAL du undersøges af en læge. Det er for at be- eller afkræfte, at du rent faktisk har fået en sygdom og eventuelt skal sendes i karantæne.

Gitte Jørgensen, medlem af epidemikommissionen og præhospital chef i Region Syddanmark, sagde til DR tilbage i starten af februar, at det er nødvendigt at tage de her regler i brug en gang imellem.

- Man kan gå ind og sige: ’Det skal du’. Det er en almen farlig sygdom. Så kan man ikke sige nej. Vi kan ikke have folk til at rende rundt med alment farlige sygdomme som pest og ebola og smitte løs, siger hun.